Bapalami ba lipere ba ile ba qala ho li palama neng? Hlokomela hore mopalami oa pele e leng Jesu, o qalile ho palama ha a fuoa ’Muso leholimong. (Tšenolo 6:2) Jesu o ile a hlomamisoa neng e le Morena leholimong? Ha ea ka ea e-ba morena hang-hang ka mor’a hore a tsosetsoe leholimong. Bibele e bontša hore o ile a leta pele. (Baheberu 10:12, 13) Jesu o ne a ile a bolella balateli ba hae hore na ba tla bona ka’ng hore o se a qalile ho busa leholimong. O ile a ba bolella hore ha a qala ho busa maemo a lefatše a ne a tla mpefala le ho feta. Ho ne ho tla ba le lintoa, khaello ea lijo le mafu a seoa. (Matheu 24:3, 7; Luka 21:10, 11) Hang feela ka mor’a hore Ntoa ea Pele ea Lefatše e qhome ka 1914, ho ile ha hlaka hore nako eo e fihlile, eleng nako eo Bibele e reng ke “matsatsi a ho qetela.”—2 Timothea 3:1-5.